送顔復兼寄王鞏
作者：蘇軾
朝代：宋

paragraphs: 彭城官居冷如水，誰從我遊顔氏子。
我衰且病君亦窮，衰窮相守正其理。
胡爲一朝捨我去，輕衫觸熱行千里。
問君無乃求之與，答我不然聊爾耳。
京師萬事日日新，故人如故今有幾。
君知牛行相君宅，扣門但覓王居士。
清詩草聖俱入妙，別後寄我書連紙。
苦恨相思不相見，約我重陽嗅霜蕊。
君歸可喚與俱來，未應指目妨進擬。
太一老仙閑不出，踵門問道今時矣。
因行過我路幾何，願君推挽加鞭箠。
吾儕一醉豈易得，買羊釀酒從今始。